SET ภาคเช้าพุ่งแรง 18 จุด ทะลุ 1,700 จุด รับแรงซื้อหุ้นพลังงาน-แบงก์หนุน
SET ภาคเช้าพุ่งแรง 18 จุด ทะลุ 1,700 จุด รับแรงซื้อหุ้นใหญ่พลังงาน-แบงก์หนุน โดย ณ เวลา 11.26 น. อยู่ที่ระดับ 1,715.55 จุด บวก 18.63 จุด หรือ 1.10% ด้วยมูลค่าซื้อขาย 16,185.21 ล้านบาท
10 ต.ค. 2561

ผู้สื่อข่าวรายงานว่า ดัชนีตลาดหุ้นไทยภาคเช้า ณ เวลา 11.26 น. อยู่ที่ระดับ 1,715.55 จุด บวก 18.63 จุด หรือ 1.10% ด้วยมูลค่าซื้อขาย 16,185.21 ล้านบาท
ทั้งนี้ดัชนีพุ่งขึ้นกว่า 18 จุด กลับมาเคลื่อนไหวเหนือระดับ 1,700 จุดอีกครั้ง ตามแรงซื้อที่มีเข้ามาในหุ้นขนาดใหญ่ นำโดยหุ้นกลุ่มพลังงานและแบงก์ ทำให้ภาพรวมตลาดคึกคักมากขึ้น ขณะที่มีสัญญาณบวกจากเงินดอลลาร์อ่อนค่า และเงินบาทแข็งค่าช่วยชะลอการไหลออกของเงินทุน
นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวขึ้นแรง สวนทางตลาดหุ้นในภูมิภาคเอเชียที่เริ่มย่อตัวลงแล้วหลังจากช่วงเช้าที่เคลื่อนไหวในแดนบวกเป็นส่วนใหญ่ ขณะนี้มีเพียงตลาดหุ้นฮ่องกง, อินโดนีเซีย และตลาดหุ้นไทย ที่ยังบวกได้อยู่
ทั้งนี้ คาดว่าตลาดฯได้รับสัญญาณบวกจากเงินดอลลาร์สหรัฐที่อ่อนค่าลง ขณะที่เงินหยวนของจีนแข็งค่าขึ้น เช่นเดียวกับเงินบาทที่แข็งค่าขึ้นเช่นกัน ทำให้บรรยากาศการลงทุนโดยรวมดีขึ้น อย่างไรก็ดี ตลาดฯยังไม่มีปัจจัยบวกหรือลบที่ชัดเจนเข้ามาเพิ่มเติม พร้อมให้แนวรับ 1,697 จุด ส่วนแนวต้าน 1,711 จุด
 